नई दिल्ली। Significance Nag Panchami: हिंदू धर्म में सांपों को दैवीय जीव माना जाता है। यही कारण है कि अन्य देवी देवताओं के साथ ही लोग नाग देवता की भी पूजा करते हैं। प्रत्येक वर्ष सावन के महीने में नागपंचमी को त्योहार के रुप में मनाया जाता है। इस दिन विशेषरुप से सर्पों की पूजा की जाती है और उन्हें दूध लावा चढ़ाया जाता है।
माना जाता है कि सर्प एक ऐसा जीव है जिसका संबंध सतयुग, द्वापर, त्रेता युग और कलयुग से है। इस साल 5 अगस्त को नागपंचमी मनायी जाएगी। आइये जानते हैं कि नागपंचमी मनाये जाने के पीछे क्या हैं धार्मिक मान्यताएं।
जानिए क्यों मनायी जाती है नागपंचमी, सर्पों की पूजा का क्या है महत्व
सर्पों का संबंध देवताओं से है
सांप सिर्फ भगवान शिव के गले का आभूषण ही नहीं है बल्कि भगवान विष्णु भी शेषनाग पर लेटे रहते हैं। कई मंदिरों में मां पार्वती के साथ नागों की भी पूजा की जाती है। माना जाता है कि पौराणिक काल से ही देवताओं को सर्पों से विशेष लगाव रहा है। इसी कारण नागदेवता की पूजा करने के लिए नागपंचमी मनायी जाती है।
सावन में पड़ती है नागपंचमी
नागपंचमी आमतौर पर सावन माह के शुक्ल पक्ष की पंचमी को मनायी जाती है। इसके अलावा देश के कई हिस्सों में सावन माह के कृष्ण पक्ष की पंचमी को भी नागपंचमी मनायी जाती है।
नाग देवता हैं पाताल लोक के स्वामी
नाग देवता को पाताल लोग का स्वामी माना जाता है। पौराणिक मान्यताओं के अनुसार मनसा देवी भगवान शिव का ही एक अंश हैं। इसलिए नागपंचमी के दिन सर्पों की देवी कही जाने वाली मनसा देवी की विशेषरुप से पूजा की जाती है। मनसा देवी को नाग वासुकि की बहन भी माना जाता है।
कृष्ण ने नाग को दिया था वरदान
धार्मिक मान्यताओं के अनुसार यमुना नदी में एक बार कालिया नाग ने अपने शरीर का सारा विष छोड़ दिया। इसके चलते बृजवासियों के लिए यमुना नदी का पानी जहर बन गया। तब भगवान कृष्ण ने यमुना नदी में कूदकर कालिया नाग को युद्ध में परास्त कर दिया।
कालिया नाग ने सावन की पंचमी तिथि को यमुना नदी से अपना सारा विष वापस ले लिया। भगवान कृष्ण ने कालिया नाग को वरदान दिया की सावन की पंचमी को सर्पों को दूध पिलाया जाएगा। तभी से नागपंचमी का त्योहारा मनाया जाता है।
समुद्र मंथन से भी है नागों का संबंध
समुद्र मंथन से निकले विष को जब भगवान शंकर पी रहे थे तब विष की कुछ बूंदे सर्पों के मुख में गिर गयी। उस दिन से सांपों के अंदर भी विष भर गया। इसलिए नागदंश से बचने के लिए नागपंचमी के दिन सर्पों की पूजा की जाती है।